Nazcalinjene

Nazcalinjene er en samling geoglyfer som ligger i Nazcaørkenen i Peru. Kunstverkene befinner seg i et ekstremt tørt område og strekker seg ut mellom byene Nazca og Palpa. Det var folk i nazcakulturen som gjorde tegningene, mellom år 500 f.Kr. og år 500 e.Kr. 

Linjene danner ulike mønstre, blant annet er det dyretegninger av en kolibri, øgle, edderkopp og ape. Nazcalinjene er mest synlige ovenfra, for eksempel fra fly og satellitt. Derfor tok det Vesten mange hundre år å oppdage tegningene. En hypotese er at nazcaindianerne lagde bildene til ære for gudene de tilba, men man vet ikke med sikkerhet om hypotesen er korrekt eller feil.

Linjene ble laget ved to metoder: enten ved at det tynne laget av småstein ble fjernet slik at den lyse sanden under kom til syne, eller ved å fjerne stein slik at jordoverflaten ble ensfarget Man antar at folkene må ha brukt matematiske hjelpemidler for å få så stor nøyaktighet som tegningen viser, men det er knyttet usikkerhet til dette. Linjene har holdt seg i så mange år fordi det aldri regner eller blåser i Nazcaørkenen.

Man har lurt på hvordan tegningene kunne komme til nytte når de bare kan ses ovenfra. En hypotese har vært at nazcaindianerne faktisk kunne ta seg frem gjennom luften, men den regnes som usannsynlig. I 1970-årene testet noen hypotesen, gjennom å lage en slags varmluftballong av strå og plantemateriale. Det har imidlertid aldri vært ført bevis for at noe slikt var kjent under nazcakulturen.

Linjene ble første gang beskrevet, etter å ha blitt oppdaget fra et fjell, av noen arkeologer som holdt på i et område i nærheten. Dette fant sted i mellomkrigstiden, og det var amerikaneren Paul Kosok som skrev om oppdagelsen. Han samarbeidet med tyskeren Maria Reiche, som arbeidet med astronomi.

Siden har det vært vanlig å tenke seg at tegningene hadde sammenheng med astronomiske observasjoner. Man har likevel ikke kunnet forklare nøyaktig hvilken betydning de hadde, og mange av de hypotesene Maria Reiche kom med kunne verken bekreftes eller avkreftes. 

I 1960 og 1970-årene var det en interesse for antikke astronauter og forfattere innen denne sjangeren som Erich von Däniken var opptatt av at Nazcalinjenes figurer kun var synlige fra luften og derfor var laget for at antikke astronauter skulle se dem. 

I senere år har man ved hjelp av satellittbilder oppdaget flere tegninger i nærheten, men utbredelsen av nazcalinjene og antallet er fortsatt ukjent. 

Da nazcalinjene, linjer og geoglyfer i Nasca og Palpa, ble inkludert på UNESCOs liste over verdens kulturarv i 1994 var kun 30 funnet.

I 2014 kom en rapport om funn av tilsvarende glyfer lenger nord i Peru, i Chincha‑dalen og Paracas‑halvøya, disse er fra Paracas-kulturen og er mange tusen år eldre enn Nazcalinjene. I 2018 avdekket droner brukt av arkeologer 25 geoglyfer i Palpa-provinsen, ikke langt fra Nazcalinjene. Disse er også fra Paracas-kulturen og ligger mer i åssidene og noien av dem kan forestille krigere. Paracas-folket er den samme gruppen som noen mener skapte den velkjente geoglyfen kjent som Paracas Candelabra. I 2019 opplyste et japansk forskerteam fra Yamagata-universitetet at de hadde funnet 143 nye geoglyfer.

Yamagata-universitetet samarbeidet i 2024-25 med IBM som brukte kunstig intelligens (KI) til å finne ytterligere 248 nye figurer. I motsetning til de første store figurene som ble funnet, rundt 90 meter i gjennomsnitt, er de nyeste funnene mindre figurer på rundt 9 meter i gjennomsnitt.

Nazca-linjene er truet av forurensning og erosjon forårsaket av avskoging i regionen. Linjene i seg selv er overfladiske, de er bare 10 til 30 cm dype og kan bli vasket bort, Nazca har bare noen gang fått en liten mengde regn, men endringer i været kan føre til at de bli skadet. I 2012 okkuperte noen land i området, lot griser få adgang til området og skadet en kirkegård fra Nazca-tiden. En maskin brukt i et kalkbrudd forårsaket skader på linjer i 2014. Greenpeace-aktivister satte i 2014 opp et banner innenfor linjene og skadet dem. Greenpeace var der i forbindelse med skader på geoglyfer rett utenfor verdensarvområdet forårsaket i 2012 og 2013 av terrengkjøretøy fra Dakar-rallyet, som er synlig på satellittbilder. I 2018 ble en villfaren lastebilsjåfør arrestert, etter å ha kjørt over et område på omtrent 46 m x 107 m.

I 2025 beordret kulturdepartementet en reduksjon på 42 % i landarealet til Nazca-linjereservatet, fra omtrent 5600 kvadratkilometer til omtrent 3200 kvadratkilometer, med henvisning til oppdaterte arkeologiske studier. Reduksjonen ble kritisert og flere var bekymret for uformell gruvedrift i området. Dette førte til at departementet omgjorde sin beslutning kort tid etter.

 Fotogalleri 

 Referanser 

Eksterne lenker
 2000 år gammalt ørkenmønster skjulte labyrint

Kategori:Arkeologiske steder i Peru
Kategori:Verdensarven i Peru
Kategori:Mysterier